钦定古今图书集成/明伦汇编/氏族典/第165卷 > 《廖用贤尚友录》 > 安重诲
## 钦定古今图书集成/明伦汇编/氏族典/第165卷 > 《廖用贤尚友录》 > 安重诲

按《五代史安重诲传》：“重诲，应州人也。少事明宗，为人
明敏谨恪。明宗镇安国，以为中门使。明宗即位，以为
左领军卫大将军、枢密使，兼领山南东道节度使。固
辞不拜，改兵部尚书，使如故。在位六年，累加侍中，兼
中书令。重诲自为中门使，已见亲信，而以佐命功臣
处机密之任，事无大小，皆所参决，其势倾动天下，虽”
其尽忠劳力，时有补益，而恃功矜宠，威福自出。既以
天下为己任，遂欲内为社稷之计，而外制诸侯之彊。
潞王从珂为河中节度使，重诲以谓从珂非李氏子后必为国家患，乃欲阴图之。从珂阅马黄龙庄，其牙
内指挥使杨彦温闭城以叛。从珂遣人谓彦温曰：“我
遇汝厚，何苦而反邪？”报曰：“彦温非叛也，得枢密院宣
请，公趣归朝廷耳。”从珂走虞乡，驰骑上变。明宗疑其
事不明，欲究其所以，遣侍卫指挥使药彦稠、西京留
守索自通率兵讨之，而戒曰：“为我生致彦温，吾将自
讯其事。”彦稠等攻破河中，希重诲旨，斩彦温以灭口。
从珂罢镇，居清化里第。重诲数讽宰相言从珂失守，
宜得罪。居数日，又自论列。明宗曰：“公欲如何处置，我
即从公。”重诲曰：“此父子之际，非臣所宜言，惟陛下裁
之。”明宗曰：“吾为小校时，衣食不能自足，此儿为我担
石灰，拾马粪，以相养活。今贵为天子，独不能庇之邪？
使其杜门私第，亦何与公事？”重诲由是不复敢言。孟
知祥、董璋等反，遣石敬瑭讨之，而川路险阻，粮运甚
艰，每费一石而致一斗。自关以西，民苦输送，往往亡
聚山林为盗贼。明宗谓重诲曰：“事势如此，吾当自行。”
重诲曰：“此臣之责也。”乃请行。关西之人闻重诲来，皆
恐动。凤翔节度使朱弘昭上言，重诲怨望，不可令至
行营，恐其生事。而宣徽使孟汉琼自行营使还，亦言
西人震骇状，因述重诲过恶。重诲行至三泉，被召趋
京师，未至，拜河中节度使。重诲已罢，希旨者求其过，
宦者安希伦坐与重诲交私，尝为重诲阴伺宫中动
息，事发弃市。重诲惧，上章告老，以太子太师致仕，而
以李从璋为河中节度使，遣药彦稠率兵如河中虞
变。重诲二子崇绪、崇赞宿卫京师，闻制下，即日奔其
父。重诲见之，惊曰：“二渠安得来！”已而曰：“此非渠意，为
人所使耳。吾以一死报国，馀复何言！”乃械送二子于
京师，行至陕州下狱。明宗又遣翟光业至河中，视重
诲去就，戒曰：“有异志则与从璋图之。”又遣宦者使于
重诲，使者见重诲，号泣不已。重诲问其故，使者曰：“人
言公有异志，朝廷遣药彦稠率兵至矣。”重诲曰：“吾死
未塞责，遽劳朝廷兴师，以重明主之忧！”光业至，从璋
率兵围重诲第，入拜于庭，重诲降而答拜。从璋以挝
击其首，重诲妻走，抱之而呼曰：“令公死未晚，何遽如
此！”又击其首，夫妻皆死，流血盈庭。从璋检责其家赀，
不及数千缗而已。明宗下诏，以其绝钱镠，致孟知祥。
董璋反，及议伐吴，以为罪，并杀其二子，其馀子孙皆
免。重诲得罪，知其必死，叹曰：“我固当死，但恨不与国
家除去潞王。”此其恨也。